kardosdrur/scandi-wiki huggingface dataset:
Netdating

Netdating – også kaldet internetdating eller onlinedating – er et begreb for aktiviteter, som en person bruger for at finde venner, kærester, elskere eller andre former for partnere ved hjælp af internettet. Netdating er et "stævnemøde" på nettet, som foregår ved, at man chatter med hinanden. Det vil sige, at der føres en skriftlig samtale på nettet. Forud for en samtale på nettet er der som oftest sket en udvælgelse af personer baseret på demografiske forhold såsom køn, alder og geografi.

Onlinedatingsider og matchmakingportaler 
Inden for online datingbranchen er det normalt, at brugerne orienterer sig forskelligt afhængigt af alder, intentioner og søgningens muligheder. I modsætning til matchmakingsites som Parship eller be2.dk er det på datingsites med kontaktannoncer som Match.com eller Dating.dk den uforpligtende flirt, der står i forgrunden. Søgningen foregår mest efter kriterier som alder, bopæl og andre valgfrie parametre, og gennemsnitsalderen ligger betydeligt lavere end på matchmakingportalerne. Når det drejer sig om partnerformidlingerne, kan man ikke søge helt frit, derimod foreslås man for det meste kontakter på basis af en psykologisk test og interne algoritmer. Partnerbørser ligger endvidere på et lidt højere prisniveau.

Marked 
Der findes adskillige udbydere på markedet. Der er store internationale udbydere, nationale udbydere såvel som regionale og specialiserede udbydere. Ifølge Danmarks Statistik besøgte ca. 300.000 personer i 2011 onlinedatingsites. I henhold til undersøgelser fra 2013 logger ca. 400.000 danskere sig på de danske onlinedatingportaler, og yderligere 260.000 benytter sig af sites til casual dating (sidespring, swinger, fetich). Omsætningen for de danske onlinedatingportaler siges at have ligget på 97,5 mio. kr. i 2012 og steg sammenlignet med 2011 ca. 8 %. For 2013 ventes der en yderligere stigning på 10 %.

Kritik og bedrag 
Brugerens autenticitet (angivelse af alder) kontrolleres af udbyderne på forskellige måder. Denne kontrol skal også forhindre, at en person tilmelder sig flere gange med samme eller forskellige profiler. Det er dog umuligt at sikre fuldstændigt, at alle de tilmeldte brugere rent faktisk er singler på udkik efter en partner. Det er heller ikke muligt at trække en helt synlig grænse mellem partnersøgning og sidespringsformidling, selv om udbyderne udadtil gør rede for deres fokusområde.
I flere lande findes der problemer med såkaldt "Romance Scam", som er en form for bedrag, hvor afrikanere udgiver sig for forretningsmænd på datingsites, sender kærlighedserklæringer til ældre kvinder for til sidst - under påskud af at være i en nødsituation - beder om penge. De økonomiske konsekvenser af denne slags snyd skønnes at beløbe sig til mere end 100 mio. euro. Alene FBI modtog i 2011 officielle skadesanmeldelser fra amerikanske borgere for over 50 mio. dollars.

Der findes også dating-sites, som misbruger de personlige datingprofiler.

Se også 
 Chat
 Kontaktannonce

Eksterne kilder/henvisninger

 
Sociale medier
Dating
Odo af Aquitanien

Odo (den Store) af Aquitanien (i nogle kilder Eudes eller Eudo) (død efter 735) var hertug af Aquitanien og kom til magten omkring eller lidt før år 700. Hans hertugdømme omfattede den sydvestlige del af Gallien, dvs. fra Loire til Pyrenæerne, og hovedstaden lå i Toulouse. Han blev ved magten, indtil han abdicerede i 735.

Hans ungdom er ukendt ligesom hans familieforhold og afstamning. Man har peget på adskillige hertuger af Aquitanien som Odos far: Bl.a. Boggis af Aquitanien (Bertrand af Aquitanien), som tidlige historikere tilskrev en afstamning fra den merovingiske Charibert II (baseret på det forfalskede Charte d'Alaon), men også hertug Lupus 1. af Aquitanien, som overhovedet ikke var merovinger. Odo kaldes også for bror til Hubertus.

Odo kom muligvis på hertugtronen så tidligt som 679 eller 688, hvad der måske svarer til dødsdatoerne for henholdsvis Lupus og Boggis eller for Hubertus' opgivelse af magten. Andre datoer er også mulige, men han var tydeligvis ved magten i 700. I 715 erklærede han sig uafhængig af frankerriget, mens der var borgerkrig i Gallien. Derimod er det ikke sandsynligt, at han nogensinde tiltog sig kongetitel.

I 718 nævnes han som en forbundsfælle til Chilperic II af Neustrien og dette riges major domus,, Ragenfrid, som muligvis har tilbudt ham anerkendelse af kongemagten over Aquitanien. De kæmpede sammen mod den austrasiske major domus, Karl Martell. Efter Chilperics nederlag ved Soissons i 719, sluttede han sandsynligvis fred med Karl ved at overdrage ham Neustriens konge og rigets skatte.

Odo blev også nødt til at kæmpe mod Ummayyaderne og frankerne, som indvaderede hans rige. Den 9. juni 721 tilføjede han muslimerne under Anbasa ibn Suhaym Al-Kalbi et betydeligt nederlag i slaget ved Toulouse. Sejren blev fejret med gaver fra paven, og den beviste Odos selvstændige stilling. For yderligere at sikre sine grænser bortgiftede han sin datter (med navnet Lampegia?) til Uthman ibn Naissa, som blev kaldt "Munuza" af frankerne, og som var vicestatholder i det område, der senere blev til Katalonien. Freden skulle dog ikke vare ved, for allerede efter nogle få år blev han angrebet af Karl Martell, der besejrede ham i slaget ved Garonne. I mellemtiden var hans muslimske allierede blev uvenner med ummayyade-herskerne, som selv tog kontrol med regionen. Odo måtte kæmpe for Karl, som besejrede muslimerne i slaget ved Poitiers i 732.

I 735 abdicerede hertug Odo og blev efterfulgt af sin søn, Hunald. Han havde også en anden søn, Ato, der senere efterfulgte den første. Odo døde noget efter, måske så sent som i 740 og sandsynligvis i kloster.

Kilder 
 Eugen Ewig: Die Merowinger und das Frankenreich. 2001, 
 Charles Oman: The Dark Ages 476-918. London 1911.
 Anthony Santosuosso: Barbarians, Marauders, and Infidels, 2004 
 Karl Ferdinand Werner: Die Ursprünge Frankreichs bis zum Jahr 1000, 1995 
 Medieval Sourcebook: Arabs, Franks, and the Battle of Tours, 732

Personer i Frankrigs historie
Fyrster fra middelalderen
Tjek fødsels- og dødsår
Mercedes-Benz OM 602

OM 602 er betegnelsen for en dieselmotor fra Mercedes-Benz med 5 cylindre.

Med omdøbningen af W124 til E-klasse i 1993, blev sugeudgaverne af OM 602 og den 6-cylindrede OM 603 afløst af de nye OM 605 og 606 med hhv. 5 og 6 cylindre og 4 ventiler pr. cylinder, mens turboudgaverne af OM 602 og 603 fortsatte med 2 ventiler pr. cylinder.

Med introduktionen af den nye E-klasse (W210 i 1994 fik OM 602 direkte indsprøjtning og fandtes fremover kun i denne ene turboladede udgave med 95 kW. Denne motor blev også brugt i Mercedes-Benz Sprinter.

Tekniske data 

Bilmotorer
Dieselmotorer
OM 602
Volkswagen 2,5

2,5 liters motoren fra Volkswagen findes i flere forskellige udførelser:

 5 cylindre, benzinmotor
 5 cylindre, dieselmotor
 6 cylindre, dieselmotor

Bilmotorer
Volkswagen 2,5 (5 cyl.) (benzin)

Den 5-cylindrede benzinmotor på 2,5 liter fra Volkswagen blev anvendt i Volkswagen T4.

Tekniske data 

Bilmotorer
Volkswagen 2,5 (5 cyl.) (diesel)

Den 5-cylindrede 2,5 TDI motor fra Volkswagen blev i forskellige ydelsestrin anvendt i Volkswagen T4 og LT. Desuden blev den anvendt i Audi 100, A6 samt Volvo 850/V70.

Tekniske specifikationer 

Bilmotorer
Dominus Vobiscum

Dominus Vobiscum (latin) er en romersk-katolsk hilsen, som betyder "Herren (Gud) være med jer (eder)".

Latinske vendinger
Romerskkatolske kirke
Wiens bydele

Wiens bydele (bezirke) er underinddelinger af Wien. Ordet bezirk er normalt svarende til det danske amt, men idet Wien både er en delstat og en by, er det i dette tilfælde mere passende at kalde dem bydele, idet de heller ikke, som i andre østrigske delstater, er administrative afdelinger med egne privilegier, men derimod blot underinddelinger af byen. Wien er således delt i 23 bezirke, der af Wien-borgere kaldes enten deres navn eller nummer ("17. Bezirk" eller bare "Den Syttende").

Bezirksnumrene 

Disse numre befinder sig også på alle vejskiltene før vejnavnet (fx "17., Pezzlgasse") og er også andet og tredje ciffer i postnummeret: "1010" for den 1. bezirk til "1220" for den 22. bezirk; den 23. bezirk er en undtagelse. Her anvendes i stedet for "bezirk" også nogle gange "bykvarter" ("Hieb"). Andre instanser er også undtaget af dette postnummer-system, såsom Flughafen Wien-Schwechat med nummeret 1300.

Historie 
Den historiske gamle by, i dag en stor del af 1. bezirk, dækkede indtil år 1850 hele byarealet. Under kejser Franz Joseph kom den første store byudvidelse: Forstæderne, kommunerne indenfor linjemuren, blev 2. til 8. bydel. Den 1. januar 1882 kom den anden store udvidelse. De ydre bydele på Donaus højre bred, dengang stadig forstæder, blev indlemmet, således at Wien bestod af 19 bydele. I år 1900 blev den nordlige del af 2. bezirk til 20. bezirk. 

En markant udvidelse fandt sted i 1904, da man indlemmede områder på venstre side af Donau og kaldte dem 21. bezirk. Den nye bygrænse gjaldt til år 1938. Wien oplevede en firedobling af sit areal under nationalsocialismen, da man skabte "Stor-Wien". Denne beslutning blev dog trukket tilbage for store dele af områderne efter krigen, men resulterede alligevel i skabelsen af 3 øvrige bydele, der efter tilbagetrækkelsen af vedtagelsen vedblev at høre under Wien. Siden disse ændringer trådte i kraft i 1954 er grænserne mellem bydelene forblevet de samme.

Underinddelinger 
I mange bydele er der visse underdele, der har selvstændige navne, som stammer fra tidligere landsbyer. Disse fremstår som en slags nabolag dog uden grænser. Mange landsbyer og bosættelser fra tidligere epoker eksisterer dog ikke mere. Ved fastlæggelsen af grænserne for de forskellige bydele forsøgte man at skelsætte ved kendte veje eller floder, hvilket skete med succes bortset fra nogle få tilfælde af tidligere kommuner, der blev delt.

Bydele
FSI

FSI (Fuel Stratified Injection) er et varemærke for direkte benzinindsprøjtning, som benyttes af Volkswagen Aktiengesellschafts bilmærker, dvs. Volkswagen, Audi, SEAT og Škoda Auto. Begrebet blev introduceret af Volkswagen i 2000 med Volkswagen Lupo FSI. Motoren i Lupo FSI var på 1,4 liter og havde 105 hk. Den første FSI-model, som kom til Danmark, var dog Touran 1,6 FSI med 115 hk i 2003.

FSI-teknologien blev videreudviklet med introduktionen af Golf GT 1,4 TSI med 170 hk i 2005. Denne 1,4 liter-motor ydede 170 hk ved hjælp af både direkte indsprøjtning, turbolader, intercooler og kompressor og afløste Golf 2,0 FSI med 150 hk.

Nye TSI-motorer introduceres løbende og afløser såvel almindelige benzinmotorer uden direkte indsprøjtning og trykladning som almindelige FSI-motorer uden trykladning.

Se også 
 Multipoint-indsprøjtning
 Monopoint-indsprøjtning

VAG-motorer
Motorteknologi
Leopoldsberg

Leopoldsberg () er et 425 m højt bjerg i Wien's 19. bydel Döbling i Wienerwald, og det giver en meget flot udsigt over både byen og floden Donau. Bjergets mest prominente vartegn er Leopoldkirken, opkaldt efter Skt. Leopold, hvis bebyggelse påbegyndtes på toppen af bjerget i 1679. En udbygning af kirken fandt sted i perioden 1718 til 1730.

Historie 
Beboelsestegn kendes helt tilbage til urnemarkskulturen, men især fra jernalderen hvor kelterne beboede området.

Bjerge i Østrig
Wiens geografi
Dansk PEN

Dansk PEN er en dansk afdeling af International PEN (eller bare PEN), der er en global organisation af forfattere, journalister, oversættere og skribenter i øvrigt, som kæmper for litteraturens frie udbredelse over grænser, ytringsfriheden og retten til det frie ord, samt imod racisme og hate speach jf. PENs internationale charter.

Internationalt PEN blev stiftet i London i 1921, og inspirerede til dannelse af Folkeforbundet (forløberen for FN), og der er mange fællestræk i den ideologi og målsætning som førte til etablerering af begge organisationer.

Dansk PEN blev stiftet i 1923. Organisationen samarbejder med International PEN og andre PEN centre, ikke mindst de Nordiske, om internationale spørgsmål, men arbejder også på egen hånd i specielt danske problemstillinger.

Arbejdet i International PENs Writers in Prison Committee (WiPC) har i mange år været prioriteret meget højt i Dansk PEN. Derudover arrangerer PEN litterære møder med forfattere fra ind og udland, samt debatmøder om litteratur og ytringsfrihed.

Dansk PEN ledes af en bestyrelse på 11 personer, hvor formandsposten i øjeblikket varetages af Cathrine Hasse, og Trine Andersen og Mads Julius Elf deles om næstformandsposten.

I 2009 modtog Dansk PEN sammen med Norsk PEN Hal Koch-prisen.

Kritik af PEN 
I Danmark er PEN i de senere år blevet kritiseret for ikke i tilstrækkelig grad at hjælpe forfattere, der trues af islamister, f.eks. Ayaan Hirsi Ali. Også foreningens forbehold over for optagelse af forfatteren Lars Hedegaard med henvisning til en for negativ tone over for muslimer i bogen I Krigens Hus, har ført til beskyldninger om, at foreningen har opgivet den mere kompromisløse kamp for det frie ord til fordel for en mere afdæmpet og "pæn" facon. .

Se også 
 Friby
 Fri Debat
 Trykkefrihedsselskabet af 2004

Referencer

Eksterne henvisninger 
 Dansk PEN – officiel website

PEN
Etik
Menneskerettigheder
PEN
Modtagere af Hal Koch-prisen
Skolen på Herredsåsen

Skolen på Herredsåsen er en folkeskole i Kalundborg Kommune. Den er med 629 elever (skoleåret 2019/20) den største folkeskole i Kalundborg Kommune. Elevtallet har været faldende. I 2015 var der omkring 900 elever. Faldet skyldes ifølge borgmester Martin Damm bl.a. at skolen ikke længere har 10. klasse eller modtage- og kulturklasser, samt generelt små årgange.

Skolen var klar til brug i august 2001 efter nogle års byggeri, der var dog alligevel stadig nogle mangler der skulle udbedres, dog ikke til gene for eleverne.

Skolen ligger i den nordlige del af byen og modtager elever fra de fleste, om ikke alle, de andre kommuneskoler i byen. I starten var der flest elever fra Ulshøjskolen og Munkesøskolen, da disse var blevet slået sammen, da Munkesøskolen alligevel skulle nedlægges.

Referencer 

Folkeskoler og frie grundskoler i Kalundborg Kommune
Folkeskoler
Richie Stringini

Christopher Richard Stringini (født 11. november 1986 i Chicago, Illinois, USA) er en Amerikansk skuespiller, danser, og sanger.

Barndom 
Richie Stringini blev 4 dage gammel adopteret af Kathleen og Robert Stringini, fra Wheaton, Illinois, USA. Han har, en ældre bror som hedder Bobby. Richie Stringini gik I skole på Acacia Academy. I LaGrange, Illinois. Han begyndte 4 år gammel som professionel model og skuespiller. Han har medvirket i filmen ” Rule Number One” i (2005), før han aflagde prøve i Florida, til en reality – TV show, som hedder Big in America (stor i Amerika)

US5 
Kendt som "Richie" i pop drengebandet US5 En gruppe som blev udviklet af Lou Pearlman gennem et tysk reality – Tv show, Big in America. 
han er et originalt medlem af US5, som nyder stor succes i Europa.

Noter

Eksterne henvisninger 
 Richie Stringini Officiel hjemmeside  
 US5 Officiel hjemmeside  
 

Skuespillere fra USA
Personer fra Chicago
Skuespillere fra Illinois
Ravnens skygge

Ravnens skygge (originaltitel: Í skugga hrafnsins) er en islandsk film fra 1988, instrueret og skrevet af Hrafn Gunnlaugsson. Filmen er en vikingeudgave af den keltiske saga om Tristan og Isolde. Det er en opfølger til den tidligere film Når ravnen flyver.

Handling 

Handlingen foregår under vikingetidens Island. Hovedpersonen Trausti (Reine Brynolfsson) vender tilbage til Island, og havner lige midt i en blodig slægtsfejde, hvor hans mor bliver dødeligt såret og lederen af den anden klan, Eirikur, dræbt. Trausti og Eirikurs datter Isold (Tinna Gunnlaugsdóttir) forelsker sig, men Isold er allerede lovet bort til biskoppens søn.

Medvirkende

Eksterne henvisninger 
 

Film fra 1988
Dramafilm fra Island
Far Away Eyes

"Far Away Eyes" er den sjette sang på rock ’n’ roll bandets The Rolling Stones 1978 album Some Girls.

Mick Jagger og Keith Richards skrev denne sang, og indspillede den sent i 1977.  The Stones, livslang country fans, har inkluderet mange aspekter af dette i denne sang. Denne medførte specielt Ron Woods brug af Pedal steel guitar til solo og højdepunkter, et instrument der blev brugt i andre sange på albummet som for eksempel “Shattered”, og “When the Whip Comes Down”. Også interessant er den langsomme rytme fra Charlie Watts og Bill Wyman. Richards spillede akustisk og elektrisk guitarer, ligesom han deler klaverspillet med Jagger. 

Sangteksten fortæller om det simple liv, og muligheden for at finde kærligheden er fyldt med udfordringer:

Versene i sangen bliver halvt sunget, halvt snakket med Jagger som bruger en sydamerikanske accent: 

I et interview fra 1978 med Rolling Stone margazine siger Jagger:" Man kører gennem Bakersfield en søndag morgen eller søndag eftermiddag – det gjorde jeg for seks måneder siden – alt den country musik radio stationerne spiller. Det er det sangen hentyder til. Men sangen er handler i virkelighed som at kører alene, lytte til radioen .” Om inspirationen fortæller Jagger:” Jeg vil ikke sige at sangen er speciel inspireret af Gram Parsons. Ideen med country musik spillede underfundig mellem os – Gram har det i ”Truck Drivin' Man”, og vi har den der sardoniske tone.” Spurgt af interviewer om pigen i sangen var virkelig:” Ja, hun er virkelig, hun er en virkelig pige .”

The Rolling Stones have optrådt med sangen spredt siden dens introduktion, seneste på deres A Bigger Bang Tour i 2006. Imidlertid er den aldrig blevet udgivet på noget live album.

Nummeret er b-side til "Miss You".

Eksterne henvisninger 

Officiel tekst 
Se The Rolling Stones ”Far Away Eyes” 
Facts om ”Far Away Eyes”

Fodnote 

Rolling Stones-sange
Cooperstown (North Dakota)

Cooperstown er en amerikansk by og administrativt centrum for det amerikanske county Griggs County i staten North Dakota. I 2000 havde byen et indbyggertal på 1.053.

Byer i North Dakota
Store Egholm (Sydfynske Øhav)

Store Egholm er en 0,7 km² stor, 2 meter høj holm i det sydfynske Øhav, 5 km nordøst for Ærøskøbing og i nærheden af Lille Egholm og Nyland.  

Der er fem jagthytter og fritidshuse, alle forsvarligt indhegnet. Øen benyttes i nutiden til græsning for kvæg og får og til jagt. To vindmøller sørger for, at der er grundvand til dyrene. 

Store Egholm er et stort sammenhængende strandengsområde med med mange vandhuller og fugtige 
områder opdelt i smalle parceller med matrikelnumre, som i dag ejes af flere forskellige ejere, på grund af at lodderne ofte blev delt ved arv. Ejerne sørger i fællesskab for afgræsning med får, geder og kreaturer hvert år. Der er offentlig adgang til øen, men i perioden fra 1. marts til 15. juli bør landgang undgås, da de mange kolonier af rugende og ynglende fugle meget let forstyrres, og dermed kan mange æg og unger gå tabt.

Egholm-Foreningen varetager naturpleje, administrere jagtudøvelsen og øvrige drift af øerne Store Egholm og Lille Egholm, og endvidere at repræsentere medlemmernes interesser som grundejere.

Historie 
Under stormfloden i november 1872 boede der to familier på Store Egholm, som levede af landbrug, fiskeri og handel med naboøerne. Mens mændene var i Marstal for at handle, blev øen oversvømmet, og konerne og børnene flygtede op på loftet i det ene bindingsværkhus, der selv om vandet skyllede gennem huset, blev stående. Egholmmændene måtte gennem Marstalmøllerens kikkert se, hvordan deres familier kæmpede for at overleve. De kunne ikke sejle til hjælp i stormen. Alle overlevede, og familierne gik i gang med genopbygningen af huse og diger.

I februar 1874 kom en ny stormflod, som gjorde endnu mere skade end den foregående. 

1900 forlod Rasmus Nielsen og hans kone som de sidste beboere øen.

Under stormfloden i oktober 2023 blev øen igen oversvømmet. To fåreavlere fra Ærø nåede at drive 150 får op på øens højeste punkt og dermed i sikkerhed for højvandet.

Natur 
Store Egholm er i dag én stor strandeng med større strandsøer, og yngleplads for bl.a. sølvmåge, havterne, dværgterne, stor kobbersneppe, almindelig ryle, spidsand, gul vipstjert og edderfugl. Udover ynglefuglene er der om foråret bl.a. græssende knortegæs og hjejler. Saltpåvirkningen holder øen helt fri for buske, hvilket reducerer prædationen fra krager og rovfugle. 

Vegetationen lav med tætte bevoksninger af engelskgræs på strandvolde og diger. På odderne vokser bl.a. strandarve, bidende stenurt og gåsepotentil. Dansk kokleare og strandkarse er almindelige. På strandoverdrevene
vokser  bl.a. drue-gåsefod, spidshale, smalbladet hareøre og strand-nellike.

Kilder og eksterne henvisninger 
www.dedanskesland.dk
After-LIFE plejeplan for Store Egholm
Strandet på Store Egholm

Øer i Danmark
Ærø Kommune
Øer i Sydfynske Øhav
Vestfrost

Vestfrost, tidligere "A/S Vestfrost", nu "Vestfrost Solutions", Falkevej 12 i Esbjerg var Danmarks største og en af verdens største producenter af køle/fryseskabe.

Siden virksomhedens start i 1963, blev der produceret mere end 12 millioner køl/frys løsninger.

Gennem 41 år med den samme familieejede struktur havde Vestfrost opbygget kompetence inden for udvikling og produktion af køleskabe, fryseskabe, køle/fryseskabe, frysebokse og vinskabe.

I slutningen af 90'erne havde Vestfrost over 1900 ansatte og var Esbjergs absolut største virksomhed. Efter reduktioner af arbejdsstyrken havde virksomheden ca. 1200 timelønnede medarbejdere i 2002.

I 2006 indledte Vestfrost et samarbejde med det tyrkiske selskab Vestel, og en del af produktionen flyttede til Tyrkiet. I 2007 divisioneredes Vestfrost i "Vestfrost Household" og "Vestfrost Business Solutions" samtidigt med at fryseboksproduktionen flyttede til udlandet og 240 blev afskediget i Esbjerg.

Året efter, i 2008, afhændede A/S Vestfrost den øvrige del af Vestfrost Householddivisionen, og reducerede medarbejderstaben til 300.
 I 2013 skiftede "Vestfrost Business Solutions" navn til "Vestfrost Solutions" og havde omkring 370 ansatte.

Kilder

Ekstern henvisning 
 A/S Vestfros, Vestfrost Solutions' hjemmside
 Vestfrost Households danske hjemmeside 

Elektronikvirksomheder i Danmark
Etableret i 1963
Virksomheder i Esbjerg
Katholm (Augustenborg Fjord)

Katholm er en lille holm på 5-6 hektar ved østkysten af den centrale del af Augustenborg Fjord, Als. Holmens omkreds udgør ca. 1½-2 km, men dens areal ændrer sig på grund af at øens sandtanger hele tiden skifter størrelse og udseende. Holmen har i ældre stenalder været en del af Egen Næs. På øen vokser lave buske og træer. Øen kan iagttages ved enden af Katholmvej, som via Veesbækvej ender i Dyndved. 

Parallelt med kysten, overfor Katholm, har der ligget tre skibssætninger, men ingen er arkæologisk undersøgt. Den midterste er bedst bevaret. Anlægget har omkring samme størrelse som skibssætningerne ved Stolbro. I den nærliggende grusbanke er der fundet begravelser fra vikingetiden.

Øen, der ejes af en landmand på Sundeved plejes ved afgræsning med får. Fra den 23 juni til begyndelsen af januar græsser ca. 30 færøske får og en vædder på øen. Fårene sørger for at holde vegetationen nede, så øen forbliver en yngleplads for mange forskellige fuglearter. Den nuværende ejers indstilling er, at øen skal bevares som en øde naturperle i fjorden.

Indtil for få år siden indsamlede øens indehavere mågeæg, ligesom Zoologisk Museum hvert år havde folk på øen for at ringmærke de mange måger. Begge disse aktiviteter er indstillet, så øen nu er forholdsvis uforstyrret.

Fugleliv 
Katholm er med sin vegetation med enkelte lave buske yngleplads for blandt andet ca. 10 par grågæs og ca. 25 par knopsvaner, der nærmest lever i kolonier på øen. Selvom øen ikke er ret stor, kan man nogle år tælle op til 25 par knopsvaner. Af andre andefugle på Katholm, der kan ses svømme rundt om øen med ællinger i sensommeren, kan nævnes gravand, toppet skallesluger og edderfugl. 
Tidligere var der en meget stor hættemågekoloni på øen, men i dag er deres rolle overtaget af sølvmåger og stormmåger. Sølvmågen yngler med 5-600 par på øens sydlige del, og ca. 5-700 par stormmåger yngler på den østlige del og tangen, der går ind i Oldnor nordøst for Katholm. I de senere år har svartbagen indfundet sig med ca. 10 par.

Eksterne henvisninger og kilder 
 Katholm 
 Fårehold på Katholm

Als
Øer i Danmark
Lokaliteter i Sønderborg Kommune